**Povzetek revizijskega poročila *Pravilnost dela poslovanja Mestne občine Ptuj***

Računsko sodišče je revidiralo *pravilnost poslovanja Mestne občine Ptuj v letu 2014 v delu, ki se nanaša na pripravo proračuna in zaključnega računa ter izvrševanje proračuna, prihodke občine, investicijske odhodke, zadolževanje in druga področja poslovanja.* Cilj revizije je bil izrek mnenja o pravilnosti poslovanja Mestne občine Ptuj v letu 2014 v delu, ki se nanaša na pripravo proračuna in zaključnega računa ter izvrševanje proračuna, prihodke občine, investicijske odhodke, zadolževanje in druga področja poslovanja.

Računsko sodišče je o pravilnosti dela poslovanja Mestne občine Ptuj v letu 2014 izreklo *mnenje s pridržkom,* ker občina ni poslovala v skladu s predpisi v naslednjih primerih:

* v letu 2014 ni pravočasno poravnala svojih obveznosti v znesku 11.435 evrov;
* v postopku prodaje stavbnega zemljišča iz dokumentacije ni razvidno, da bi občina z zainteresirano osebo opravila pogajanja o ceni;
* ni zagotovila popolnih evidenc o nepremičninah, ki so podlaga za odmero nadomestila za uporabo stavbnega zemljišča, in ni uveljavila pravice do odmere nadomestila za uporabo stavbnega zemljišča za nazaj;
* ni izvajala finančnega in strokovnega nadzora nad izvajanjem koncesije; od koncesionarja ni izterjala dobička, ki ji je pripadal v skladu z določili pogodbe, oziroma ni začela s postopki za razdrtje pogodbe zaradi bistvenih kršitev pogodbenih določil;
* s sklenitvijo aneksa za dodatna dela v znesku 154.768 evrov je presegla 30 odstotkov vrednosti prvotnega javnega naročila;
* ni v celoti izvajala nadzora nad zadolževanjem pravnih oseb javnega sektorja na ravni občine, saj so se zadolžile brez soglasja mestnega sveta;
* razpisna dokumentacija ni vsebovala vseh obveznih sestavnih delov; zapisnik o odpiranju vlog ni vseboval vseh obveznih sestavnih delov in ga nista podpisala člana komisije; predloga prejemnikov sredstev nista podpisala člana komisije;
* ni sprejela odločitve o dodelitvi sredstev in ni izvedla postopka dodelitve sredstev za nagrajevanje športnih dosežkov in za napredovanja športnih ekip na višjo raven tekmovanja v skupnem znesku 4.544 evrov;
* ni izvajala celovitega nadzora nad poslovanjem Zavoda za šport Ptuj;
* plačala je opravljena dela za vzdrževanje lokalnih cest v znesku 299.378 evrov, za katera pred plačilom ni bilo mogoče preveriti pravnega temelja in višine obveznosti.

Računsko sodišče je od Mestne občine Ptuj zahtevalo *predložitev odzivnega poročila*, v katerem mora izkazati popravljalne ukrepe za odpravo ugotovljenih nepravilnosti, in podalo *priporočila* za izboljšanje poslovanja.

Ljubljana, 6. oktobra 2016